Komisjoni teatis Euroopa missioonide kohta

1.Sissejuhatus

Eurooplaste reaktsioon äärmuslikele ilmastikutingimustele mitmes ELi riigis sel suvel andis tunnistust Euroopa solidaarsuse ja koostöö tugevusest ja tähtsusest. Euroopa riigid tegutsesid varmalt, et aidata üksteisel võidelda metsa- ja maastikupõlengutega, taastuda üleujutuste tekitatud kahjust ja anda rahalist toetust neile, kes oma kodu kaotasid. Need loodusõnnetused annavad taas kinnitust kliimaga seotud hädaolukorrast ja bioloogilise mitmekesisuse kriisist, mis valitseb Euroopas ja maailmas.

COVID-19 pandeemia, mis on kaasa toonud tervise- ja sotsiaal-majanduslikke probleeme, näitas selgelt, et kriisi saab kõige paremini lahendada siis, kui ollakse solidaarsed ja tegutsetakse koordineeritult ning kui sõltumatul teadusel on oluline roll. See oli ka kindel meeldetuletus, et ükski kriis ei ole eraldiseisev. Kuigi pandeemial oli positiivne mõju näiteks linnade õhukvaliteedile või kohapeal abi pakkuvate naabrite kaasamisele, mõjutas see ka muid terviseriske, nagu vähktõbi, kuna vähenes ennetustegevus, varajane avastamine, diagnoosimine ja ravi.

Need kliima- ja tervishoiukriisid peavad innustama kõiki ühiskonnaelus osalejaid ühendama oma jõud uutel ja innovatiivsetel viisidel. Praeguse olukorra säilitamine ei tule kõne allagi. Eurooplased on teadlikud sellest, et lahenduste leidmiseks on vaja kiiresti tegutseda ja tugevalt teadust toetada. See annab ainulaadse tõuke uut liiki teadus- ja innovatsioonipoliitikale. Tänu neil rasketel hetkedel üles näidatud meeskonnavaimule ja koostöövalmidusele võime olla julged ja ambitsioonikad, et kujundada tulevikku, milles tahame elada.

Seda silmas pidades on Euroopa Parlament ja Euroopa Liidu Nõukogu volitanud komisjoni võtma kasutusele uue poliitikavaldkondade, ekspertteadmiste ja teadusvaldkondade vahelise koostöö viisi, mis hõlmab otseselt ettevõtteid, kohalikke kogukondi ja innovatsioonikogukondi – ELi missioonid. Need põhinevad teadusuuringutel ja innovatsioonil ning nende eesmärk on lahendada ühiskondlikke probleeme ja taastada kodanike side Euroopa Liiduga, innustades ja võimestades neid parandama nii enda kui ka teiste elu.

See on meie võimalus teha koostööd terve, keskkonnahoidliku ja digitaalse tuleviku nimel. See on meie missioon.

2.ELi missioonid

ELi missioonid lähtuvad ideest, et keerukate ühiskondlike probleemide puhul tuleb kogu Euroopas teha kooskõlastatud jõupingutusi, et saavutada soovitud mõju. Missioonid on toeks praeguse komisjoni ambitsioonikatele prioriteetidele ja annavad tunnistust sellest, et meil tuleb minna kaugemale olemasolevatest vahenditest. Missioonid saavutavad tulemusi tänu programmi „Euroopa horisont“ raames teadusuuringutele ja innovatsioonile antud uuele rollile, samuti kooskõlastatud, kõikehõlmavale lähenemisviisile ja kodanikega loodud uuele suhtele. ELi missioonidele seati julged, konkreetsed ja mõõdetavad eesmärgid kindlaksmääratud ajaks, mille jooksul on realistlik tulemusi oodata. Nende saavutamist hakatakse pidevalt jälgima ja hindama. Missioonid väljendavad komisjoni koordineeritud jõupingutust koondada vajalikud vahendid rahastamisprogrammide, -poliitika ja -regulatsiooni, andmeteenuste ja -allikate ning muu tegevuse näol missioonide eesmärkide saavutamiseks. Nendega kaasatakse ja mobiliseeritakse avalik ja erasektor, näiteks ELi liikmesriigid, piirkondlikud ja kohalikud ametiasutused, uurimisinstituudid, ettevõtjad ning avaliku ja erasektori investorid, et saavutada tõeline ja kestev mõju.

ELi missioonide eriti oluline osa on kaasata kohalikke kogukondi, Euroopa kodanikke ja inimesi ning tagada uute lahenduste ja lähenemisviiside kasutuselevõtt ühiskonnas.

Missioonidega toetatakse otse selliseid prioriteete nagu Euroopa roheline kokkulepe, Euroopa vähktõvevastase võitluse kava, inimeste hüvanguks toimiv Euroopa, uus Euroopa Bauhaus, ELi tööstuse konkurentsivõime uuendatud tegevuskava ja Euroopa kosmoseprogramm, toetades samal ajal ÜRO kestliku arengu eesmärke. Kaasseadusandjad määrasid kindlaks ja leppisid kokku viis missioonivaldkonda, mida seejärel arendasid edasi spetsiaalsed ekspertidest koosnevad missiooninõukogud ning mis põhinesid laiaulatuslikel konsultatsioonidel sidusrühmade ja kodanikega. Nüüd alustab komisjon viie ELi missiooni rakendamist.

Kliimamuutustega kohanemine: toetatakse vähemalt 150 Euroopa piirkonda ja kogukonda, et muuta need 2030. aastaks kliimamuutustele vastupanuvõimeliseks.

Missiooni abil saab pakilisest vajadusest kliimamuutustega kohaneda võimalus muuta Euroopa vastupidavaks ja õiglaseks ning suurendada tema valmisolekut tulla toime kliimaprobleemidega (nt äärmuslikud ilmastikuolud ning metsa- ja maastikupõlengud) ja nakkushaigustega. Missiooni raames on kavas toetada Euroopa piirkondi, et olla valmis vältimatuteks muutusteks ja äärmuslikeks sündmusteks, samuti jagada kogemusi ja lahendusi inimelude ning elatusvahendite kaotuse vältimiseks.

Vähktõbi: rohkem kui kolme miljoni inimese elu parandamine 2030. aastaks tänu vähktõve ennetusele ja ravile, millest saavad kasu vähihaiged, sh nende pereliikmed, kuna eluiga pikeneb ja elukvaliteet pareneb.

Missiooniga toetatakse liikmesriike, piirkondi ja kogukondi vähktõve vastu võitlemisel, eriti COVID-19 pandeemia väga suurt mõju silmas pidades. Missioon parandab arusaamist vähktõvest, edendab selle ennetamist, optimeerib diagnoosimist ja ravi, parandab patsientide ja nende perekondade elukvaliteeti ning tagab võrdse juurdepääsu ravile kogu Euroopas. Tänu missioonile asetatakse kodanikud, sealhulgas patsiendid, teadusuuringute ja innovatsiooni keskmesse ning teadusuuringud ja innovatsioon poliitika kujundamise keskmesse.

Meie ookeanide ja veekogude taastamine 2030. aastaks.